
PËR DISA SHTESA DHE NDRYSHIME NË RREGULLOREN “PËR MBIKËQYRJEN E SHOQËRIVE TË KURSIM-KREDITIT DHE TË UNIONEVE TË TYRE”

Në bazë dhe për zbatim të nenit 1, pika 4, shkronja “b”, të nenit 43, shkronja “c”, të ligjit nr.8269, datë 23.12.1997 “Për Bankën e Shqipërisë”, të ndryshuar, dhe të nenit 47 pika 2 dhe nenit 48 të ligjit nr.8782, datë 3.5.2001 “Për shoqëritë e kursim-kreditit”, të ndryshuar, me propozim të Departamentit të Mbikëqyrjes, Këshilli Mbikëqyrës i Bankës së Shqipërisë

VENDOSI:

Në rregulloren “Për mbikëqyrjen e shoqërive të kursim-kreditit dhe të unioneve të tyre”, miratuar me vendimin nr.43, datë 8.6.2005 dhe ndryshuar me vendimin nr.68, datë 13.9.2006 të Këshillit Mbikëqyrës të Bankës së Shqipërisë, bëhen ndryshimet dhe shtesat e mëposhtme:
1. Në nenin 8, pikat 8.2 dhe 8.3 ndryshojnë si më poshtë:
“8.2 Shoqëria mund të japë kredi me afat mbi 5 (pesë) vjet, vetëm kur shuma e kredisë që do të jepet nuk është më e madhe se:
- 100 për qind të kapitalit, pasi janë zbritur aktivet fikse; ose
- 10 për qind të totalit të depozitave; ose
- 100 për qind të detyrimeve me afat mbi 5 vjet.
Shoqëria përcakton në politikat e saj të brendshme fushat e kreditimit për kreditë me afat mbi 5 (pesë) vjet.”.
“8.3 Shoqëria nuk mund të japë asnjë kredi me afat mbi 10 (dhjetë) vjet.”
2. Në nenin 8, shtohen pikat 8.4 dhe 8.5 me përmbajtjen e mëposhtme:
“8.4 Shoqëria nuk mund të japë asnjë kredi me afat mbi 5 (pesë) vjet në dy vitet e para të aktivitetit të saj.
8.5 Të gjitha kreditë e dhëna nga shoqëria me një afat mbi 7 (shtatë) vjet duhet të jenë të garantuara me të paktën një nga mjetet e mëposhtme:
- depozitë monetare;
- letra me vlerë të Këshillit të Ministrave të Republikës së Shqipërisë ose të Bankës së Shqipërisë;
- garanci të dhëna nga institucione të licencuara ose të specializuara për këtë qëllim;
- pasuri të paluajtshme.”.
3. Ngarkohet Departamenti i Mbikëqyrjes për ndjekjen e zbatimit të këtij vendimi.
4. Ngarkohet Departamenti i Statistikave për të përgatitur dhe propozuar për miratim në Këshillin Mbikëqyrës të gjitha ndryshimet e nevojshme në formularët e raportimit (SRU) që rrjedhin nga zbatimi i këtij vendimi.
5. Ngarkohet Departamenti i Marrëdhënieve me Jashtë, Integrimit Europian dhe Komunikimit për publikimin e këtij vendimi në Fletoren Zyrtare të Republikës së Shqipërisë dhe në Buletinin Zyrtar të Bankës së Shqipërisë.
6. Ky vendim hyn në fuqi 15 (pesëmbëdhjetë) ditë pas botimit në Fletoren Zyrtare të Republikës së Shqipërisë.

